khistorydata/jeongjo-sjw-relations huggingface dataset:
정조 7년 · 목
敎曰。今番 陵行。雖是經宿。諸道方伯境上待候一款安徐。亦勿撤巡事。令廟堂三懸銓知悉。
정조 7년 · 강
罷禁衛大將李敬懋職。
정조 7년 · 목
政院啓言。今日卽禁衛城宮巡邏日次。而大將李敬懋。今始來稟。發巡於闕門已閉之後。事極疏忽。請重推。敎以。事出無情。所係師律。不可只施問備薄警。該大將罷職。都提調總察。卽爲發巡之意。從事官發牌聽傳敎。
정조 7년 · 강
推戶曹判書徐有隣。
정조 7년 · 목
戶曹啓言。訓局軍兵兼料米。指一草記事命下矣。今此訓局兼料米一千七百餘石。自臣曹推移出給。臣曹經用條不足米一千七百餘石。自惠廳相資。而關西小米。稱此數移送於惠廳。則名正言順。各有歸屬。到今事勢。如是變通之外。更無他道。而事近更張。臣曹不敢擅便。何以爲之。敎以。米則一也。無論庚米或他米。如是推移取用。實爲公私兩便。依草記施行。關西小米移送惠廳云云。指本色上納耶。抑謂換令作錢耶。賑穀船運。尙不得如意。本色上納。決知爲無理。至於貢米預買。近來朝禁。不但至嚴。向於訓局移劃事。爲慮都下耗穀之弊。猶且斬許。今若移劃惠廳。自惠廳作錢貿米。殊非當初斬許之本意。移劃之請。太欠商量。卿則推考。
정조 7년 · 강
遞差吏曹參議金憙。
정조 7년 · 목
敎曰。各陵獻官除衰病人。另擇愼差之意。前後飭敎何如。向於寒食 祭享。亦有啓下後卽塡之擧。而今日秋夕 祭獻官。無非衰病之人。見今許多堂上侍從。無論實職有無。在京無故人中年富力强者。不啻幾十人。而如是苟差。當該吏曹堂上遞差。
정조 7년 · 강
改差三登縣令鄭致綏。
정조 7년 · 목
致綏以母病呈狀。吏曹啓請罷黜。敎以。改差。今日政差出。
정조 7년 · 강
遞應敎洪文泳。
정조 7년 · 목
敎曰。 陵行當前。以單番長在番次。本局擧行。多有掣礙云。訓局從事官洪文泳。本職許遞。
정조 7년 · 강
遞承旨徐龍輔。以徐鼎修代之。
정조 7년 · 목
敎曰。右副承旨。見其病勢。勢難行公。許遞。前望單子入之。
정조 7년 · 강
以趙時俊李鎭翼尹師國趙圭鎭李廷壽洪益弼爲副總管。
정조 7년 · 목
敎曰。在外副總管許遞。其代口傳差出。○因寶劍望筒。敎以。有頉及差祭總管許遞。口傳差出。更爲修整以入。
정조 7년 · 강
命未下直守令。當日辭朝。
정조 7년 · 목
敎曰。秋務方殷。未下直守令。皆令當日辭朝。又敎曰。三登縣令當日辭朝。
정조 7년 · 강
有政。吏曹參判鄭昌順。參議金憙進。
정조 7년 · 목
以盧瑞國爲掌令。金載人爲校理。李頥祥爲副修撰。韓光植爲三登縣令。
정조 7년 · 강
遞總管趙時俊。以徐晦壽爲副總管。
정조 7년 · 목
敎曰。差祭總管許遞。令該曹口傳差出。
정조 7년 · 강
遞校理金載人。副修撰李頥祥。
정조 7년 · 목
承旨沈豊之啓言。新除授校理金載人。副修撰李頥祥在外云。開政差出。請推移入直。從之。敎以在外人員許遞。
정조 7년 · 목
因以綱違牌。敎以。違牌玉堂許遞。今日政差出。
정조 7년 · 강
命禁將。姑勿出代。
정조 7년 · 강
命領議政勿待命事。傳諭。
정조 7년 · 목
政院啓言。領議政鄭存謙。傳敎之下。不勝惶懍。走伏金吾門外。恭俟嚴譴云。仍納命召。何以爲之。敎以。莫非予董飭之誠意。未孚於卿等而然。在卿等何有。安心勿待命事。遣史官傳諭。仍傳命召。又啓言。領議政鄭存謙伏承傳敎。尤不勝震懍云。仍納命召。何以爲之。敎以。勿待命事。遣史官更爲傳諭仍傳命召。
정조 7년 · 강
政院。以兵曹判書李★(土+甲)問啓。
정조 7년 · 목
本院啓言。兵曹判書李★(土+甲)以爲。昨夜以不爲開政。責敎截嚴。至有問啓之命。惶隕震越。而本曹旣無緊窠。果未赴政云矣。
정조 7년 · 강
詣 璿源殿。行親祭。
정조 7년 · 목
丑時。具翼善冠袞龍袍。自摛文院齋宿所。乘輿詣璿源殿。自內行禮訖。還內。
정조 7년 · 강
遞承旨李益烍。以趙興鎭代之。
정조 7년 · 목
因益烍違牌。敎以。許遞。前望單子入之。
정조 7년 · 목
以沈基泰爲校理。林濟遠爲副修撰。柳誼爲谷山府使。
정조 7년 · 강
以兪彥鏶爲吏曹參議。
정조 7년 · 강
命李亮載事。令該道道臣詳査狀聞。
정조 7년 · 목
義禁府啓言。慶尙前都事李亮載原情。全事發明。而曾經侍從。請除刑推議處。敎以。臺章論列。極其狼藉。其矣發明之言。有難取信。令該道道臣。各別詳査狀聞後稟處。
정조 7년 · 강
命館職下諭後。過限不來者。直捧禁推傳旨。
정조 7년 · 목
弘文館。以副修撰林濟遠在外啓請下諭。允之。敎以。近來館職下諭。無情勢之人。不卽上來。以致番次之苟簡。此後政院申飭。過限不上來者。直捧禁推傳旨事。申明定式。無或違越。政院以此知悉擧行。
정조 7년 · 강
敦寧都正兪彥鏶。以草莽臣上疏乞遞敦寧之任。賜批。
정조 7년 · 목
疏略曰。臣於夏初。伏承敦府除旨。前此所叨。孰非踰分。而至於見職。則本無議親者。法不當冒居。乃敢狀申縣道。冀有以照例裁處。迄未蒙開許。而賤疾間復增劇。疏籲亦涉瀆擾。泯嘿虛帶。今已五朔矣。伏乞將臣所帶本職。照法遞改。仍收召命。得以安伏田里焉。批以。向者敦諭。實出予虛佇之意。意謂幡然改圖。際見辭章又到。予方瞿然。不知何以爲諭也。求賢之誠。未能見孚。予所自反處。而然今朝廷事。無一可恃。亦豈賢者獨善之時耶。聞爾之本職。於公法有所難安。已移選部。疏中辭避。今無可據。予不更事多誥。爾須體予至意。卽起造朝。庸副如渴之思。仍命遣史官傳諭。
정조 7년 · 강
領議政鄭存謙陳箚自引。賜批。
정조 7년 · 목
疏略曰。噫悶宮肅敬之地。雜人之攔入。部將之離次。已極駭痛。而又於奉命之來也。非但闕點。至有前所未有之擧。臣猥忝都提擧之任。苟能董察。豈至於此。伏乞亟降威罰焉。批以。卿何必如是過引乎。卿其安心勿辭。卽起視事焉。仍命遣史官傳諭。
정조 7년 · 목
因刑曹龍崗縣殺獄罪人韓走傑等獄事覆啓。敎以。待開門。卽爲行會。更査諸囚。待畢巡還營。親執擧行。從速狀聞之意。一體分付。又因甲山府殺獄罪人朴興彬獄事覆啓。敎以。此獄明證。無過於成今曲進禮兩女而已。成今之招致。與目見有異。至若曲進禮。以其掩護奸夫之心。終不能一味牢諱撑木亂打之說。眞贜狼藉。渠雖喙長三尺。焉逭償命之律。道狀曹啓。俱甚明白。甲山府殺獄罪人朴興彬。依前同推。期於得情。曲進禮段。當初事端。難免由我之律。末後漫漶。亦有眩獄之罪。幷只依回啓施行。又因龍崗縣罪人韓走傑。順川郡罪人李逢春。龜城府罪人崔守珍。楚山府罪人金於仁老味。安州牧罪人金春同。順安縣罪人韓七伊。平壤府罪人洪卜伊。价川郡罪人金必丁。孟山縣罪人韓德良。泰川縣罪人朴世玄等獄事覆啓。敎以。龍崗縣殺獄罪人韓走傑獄事段。兩人俱醉之語起鬨。轉成殺越之變。大抵走傑之於致江。同伴之卒。情誼不淺。反復獄案。執跡忝情。不無一二傅輕之端。當其與致江再鬨之時。首先擠撲者致江也。手執衣衿者致江也。借令致江多力。而走傑先仆。則致江將不免此獄之正犯。氷坂亂石。捉髻翻轉。如是之際。據坐腹上者生。而蹶在肘下者死。然則死者不可斷以被打。生者亦不可謂之不被打。此獄事。死固幸耳。不死爲不幸。蓋念折獄之規。貴在平允。若跡若情。明知非故犯。而因仍訊推。以致庾斃。殊乖求生必死之義。特爲減律定配。順川郡殺獄罪人李逢春獄事段。一閱獄案。已拈八九分疑跡。續見卿等覆啓措語。益驗意見之不爽。初覆檢傷處之變幻。檢官事極甚不察。金福之癃廢。屍親諸招。亦不掩諱。不可直歸之於被打之科。外此又有當恕之道。方其逢春之以杠木揮打也。其矣叔三方在其傍。猶被額角之傷損。藉使逢春。雖無緊打之心。體大杠木所撞着處。必致卽地殞命。今以被打樣斷定實因。未知爲穩。最初起鬨。不特逢春一人而已。其矣叔三方德方。同時來到。幷力詬叱。此又足爲參情之一端。特爲忝酌。減律定配。檢官推考事。依回啓施行。龜城府殺獄罪人崔守珍獄事段。因一戲事。打殺細功之親。其矣情狀。極甚兇獰。屍帳傷處。不啻狼藉。依回啓嚴刑取服之意分付。楚山府殺獄罪人金於仁老味獄事段。傷處則十分明白。而初覆檢屍帳。不無差殊之端。檢官推考事依施。且以獄體言之。干證無人。以其矣父母使之作證。寧有如許獄體。令道臣更加詳査狀聞。安州牧殺獄罪人金春同獄事段。究厥所犯。極甚兇悖。斯速償命。以雪死者之冤。在所不容已。然旣非奸所之被捉。又無奸成之明證。只憑金女生前之言。遽然成獄。終欠審愼。令道臣更加詳査。必得其行淫之跡然後。仍卽出意見論理狀聞。鄕所刑推事依施。此係幽隱之大者。爲官長者不曾致察。至有金女含冤就死之境。該牧使指名現告。令該府拿問處之。順安縣殺獄罪人韓七伊獄事段。手勢至兇且毒。傷痕無非要害。干證之立證。又如是其明白。以此以彼。夫難忝恕。依回啓施行之意分付。平壤府殺獄罪人洪卜伊細究詞案。實無可以起疑之端。此等獄事。强欲傅生。反有乖於重三尺之義。依回啓施行之意分付。价川郡殺獄罪人金必丁獄事段。此獄元犯。不出太采必丁兩人。而太采給猪之說。自歸落空。必丁送米之擧。作爲斷案。必丁之爲正犯者此也。但殺獄檢驗。全以傷處爲重。而初覆檢所錄額骨穿露處。卽指賊鐵所傷也。其長廣闊狹。元無彷彿於烟竹之樣。必丁所犯。專在於烟竹之亂打。而此一款。初不槪見於兩檢傷處。此等罪疑之類。合置傅生之科。獄體至重。有難臆決。令道臣別具意見。拈出疑端。更爲消詳啓聞後稟處。孟山縣殺獄罪人韓德良獄事段。旣犯傷倫之罪。又在償命之科。成獄一款。無足更議。更加各別嚴刑。期於輪情。檢官推考事。依回啓施行。泰川縣殺獄罪人朴世玄獄事段。不耐一時之誅求。忍斷百年之契活。已是倫常之外。田中之蹴踏。峴上之呼傳。殊常之跡。不一而足。特以干證之無人。尙今抵賴者。尤萬萬獰頑。依回啓施行。婢貢革罷。甲午受敎。何等至嚴。則頭目輩之不有朝禁。依舊徵索。終至於破人產禍人家。而爲官長者。初不摘發禁戢。一任其跳踉。此而置之。外此諸路。亦安知無種種奸弊乎。該縣監。令該府拿問嚴處。所謂頭目。自本道爲先嚴刑取招後狀聞之意。幷以分付。
정조 7년 · 강
判下金吾殺獄案覆啓。
정조 7년 · 목
因禁府載寧郡罪人林從福。松禾縣罪人李松年獄事覆啓。敎以。載寧郡殺獄罪人林從福獄事段。近來人心。雖曰不淑。傷風敗俗。不料若是之甚也。隣里之誼不輕。少長之分有截。原其事端。五錢之財至微。觀於詞證。三尺之律難逭。傷痕諸處。俱係要害。則一次拳毆。一次足踢。猶足以卽地致命。況數次毆踢之說。渠亦自服。不可以曳出不曳出。有論於成獄不成獄。償命之律。無容更議。但念折獄之道。貴在平允。恤囚之政。務從寬恕。反復此獄。亦不無一二傅輕之端。渠雖至愚至頑。似此小事。決不當公肆必殺之心。甘犯難貰之罪。雖以獄情言之。當其踵門而促錢也。了無償債之意。反有荷狀之擧。辱說橫加。鬧端先生。則不顧事之大小。物之厚薄。憤氣所使。互相推擠。常漢悖習。不是異事。且干證諸人。吳廷西一人外。俱是屍親。而金女對質之供。亦不明的。由前由後。此等罪囚。付諸惟輕。不害爲曠蕩之政。嚴刑一次後。特爲減死定配。松禾縣殺獄罪人李松年獄事段。成獄肯綮。不出於實因與詞證。而此獄則以言乎實因。則額上傷處。與無冤錄速死條㳷合。以言乎詞證。則李百中金世隱等之招。如出一口。大抵逆旅相逢。酒盃相怒。初非惹鬧之地。元無必殺之義。且時値房裏之滅燭。暗售籬邊之荷杖。雖在同行之世隱。固猶未詳行兇之顚末。則其餘諸招。未必爲明援。且以伊時事狀言之。十里孤寺。三更村店。往來觴寒。因仍致死。亦不是異事。以此爲一分忝恕之端。猶之可也。至若折竹之說。自歸下落。拔劍之狀。亦竝周遮。獄老生奸。前後變辭嫁禍之計。昭不可掩。似此重獄。決不可遽然決折。分付道臣。更加嚴刑取招。以爲指一啓問後稟處。
정조 7년 · 강
御宣政殿。行儒生殿講。試官。判府事洪樂性鄭民始朴祐源趙鼎鎭李在學洪文泳申耆。
정조 7년 · 목
自內詣宣政殿陞座。試官儒生行禮訖。予曰。講册以詩傳爲之。生員金潁等以次進講訖。予曰。今番講儒。全不成誦。事甚駭然。仍敎曰。應講儒生洪履簡停擧。又敎曰。押班齋任。使之應講。出於獎勵激勸之意。而近來全不熟習。講章亦不能開口成誦。所見極甚駭怪。至於事體之屑越。猶屬第二件。才以不通儒生。能誦之前。切勿遞改。仍赴後次講。已有筵敎。如是申飭之後。若有違越之事。當該大司成難免重勘。以此申明嚴飭。又敎曰。玉堂違牌坐罷人幷敍用。又敎曰。戶曹參議前望單子入之。又敎曰。殿講入格儒生。依例捧傳旨。○予曰。禮房承旨與史官一人。馳往四賢祠。奉審 先聖遺像以來。
정조 7년 · 강
命幸行時留都。以總戎廳擧行。城外屛門把守。今番除之。
정조 7년 · 목
幷因兵曹判書李★(土+甲)啓稟。有是命。
정조 7년 · 목
予曰。 先聖遺像。奉審無頉乎。鼎修曰然矣。予曰。奉安於何處乎。鼎修曰。奉安于明倫堂東挾室矣。予曰。 先聖遺像。在後人何等尊崇。今日捕廳之推覈市人。果何擧措。昔者 神宗皇帝御華。求市於燕肆。奉安於萬東祠。以此倣之。未知爲罪於市人。此委折問于從事官以奏。注書李祖承還奏曰。問于從事官則以爲。進士趙得霖家下人金昌起。以 先聖遣像。出賣於市肆。故知成均黃景源言送捕將。至有推問之擧云矣。予曰。捕校不得踰越香橋。乃是法典所在。則香橋內事。捕廳安可主管乎。聞極駭然該。大將從當處分。拘留人則卽爲放送事分付。予命大司成朴祐源進前。敎曰。 先聖遺像。明當奉安于闕里祠。奉安時孔氏子孫陪往。齋任中一人亦爲擇送。而陪往之際。不爲貽弊列邑事。亦爲嚴飭以送可也。
정조 7년 · 강
命谷山縣監柳誼。明日辭朝。
정조 7년 · 목
敎曰。此時試邑守令。不可一日曠官。谷山縣監柳誼。使之明日辭朝。
정조 7년 · 강
閣臣聯箚。請記錄筵話。藏之本閣。賜批。直提學鄭志儉徐有防。待敎尹行任。
정조 7년 · 목
箚略曰。臣等俱叨閣職。得比銀臺例兼春秋。則各記日得聖語。顧其職耳。自今伊始。閣臣登筵時。凡傳敎備忌等正史所必記之外。聖語之及於義理經史治法征謨者。隨聞隨錄。及至歲終。則各出所記。互相訂正。分門彙編。藏之本閣。則其於翼正史垂後世之方。不無少補矣。批以。箚請事。出於倣古述舊之意。行之爲便。依施。
정조 7년 · 강
大司憲洪良浩上疏懲討。仍請押班監察及洪聖淵譴罷。賜批。
정조 7년 · 목
疏略曰。德相之自斃圓扉。鄭妻之遽移鄕盧。紀綱之頹弛。公議之不張。可謂大息而流涕者也。亟從三司之請。先將元惡。夬施王章。其餘醜類。倂皆如法勘斷焉。夫押班監察。旣著溺職。則本府擬律。全不勘罪。臣謂當該照律堂上。依施譴罷之典。向來洪聖淵之以時臺移騎卽。已是失格。而況其違牌傳旨未下之前。遽然出肅。仍爲就直。擧措顚錯。前正言洪聖淵。亦施罷職之典宜矣。批以。第一件事前。批已及之。第二件事。問備可矣。第三件事依施。
정조 7년 · 강
掌令洪周萬。持平李壽咸陳疏辭職。仍請亟收柳戇趙文彥肆赦之典。幷賜批。
정조 7년 · 목
幷批以。處分意有在矣。爾其勿辭察職。
정조 7년 · 강
以李漢豊爲承旨。
정조 7년 · 강
罷左捕將李昌運職。
정조 7년 · 목
敎曰。 聖廟之事。治盜衙門。不宜預聞。況私室推覈。大欠敬謹。廳庭究治。尤係妄率。至於 先聖二字。發諸問目。又何等意外事乎。似此擧措。不特以越俎言。其在尊崇之意。合施別樣責飭。左捕將李昌連罷職。
정조 7년 · 강
命右捕將具明謙。兼察左捕將。
정조 7년 · 강
幸行時 景慕宮。命一體告由。
정조 7년 · 목
禮曹啓言。今此 元陵幸行時。 宗廟告事由。今八月二十三日請設行。敎以。依所啓施行。 景慕宮一體告由。此後以此定式。
정조 7년 · 목
觀象監啓言。醴泉龍門寺後胎峯置標子坐午向處看審。則以壬坐爲吉云。龍門山胎峯。以壬坐丙向。請改望以入。敎以。以此處定之。日子卽爲擇入。
정조 7년 · 강
汰拿慶熙宮衛將洪重宅。
정조 7년 · 목
兵曹啓言。昨日慶熙宮摘奸。則雜人二名闌入。故査問則所告內。渠以守直中官奴子。修掃除草時。風落松枝葉。果爲藏置於空石而出來。致此被捉云矣。入直衛將洪重宅爲先汰去。令該府拿問定罪。被捉二人及把門軍卒。幷移送法司。請從重科治。允之。敎以。當該守直中官。何不論罪乎。
정조 7년 · 강
命時囚徐有成議處。吳尙權勘放。
정조 7년 · 목
義禁府啓言。前慶尙左道京試官徐有成原情。泛稱遲晩。而曾經侍從。請除刑推議處。允之。又啓言。頃日餉穀反作之各鎭邊將等照律公事判付內。最初首犯人等。如律勘斷。其餘各人等。本律公罪勘放事命下矣。時因吳尙權。旣非首犯。以公罪徒三年定配收贖。放送。至於金德行。當初御史書啓中。只稱流來反作。難免掩置之律請罪。而首犯權管。無區別論罪之事。令該帥臣。栗浦鎭反作首犯人査啓後稟處。金德行査啓前請仍囚。允之。
정조 7년 · 목
予曰。大興城役。果能完緻耶。有防曰。中軍之效勞不些。城築及倉舍軍器等修補之役。亦皆完實。而所費不過二千餘金矣。
정조 7년 · 강
遞承旨李漢豊。以李敬懋代之。
정조 7년 · 목
敎曰。左承旨職務相妨。許遞。前望單子入之。
정조 7년 · 강
命前大將李敬懋敍用。
정조 7년 · 목
敎曰。處分不過是重師律之意。前大將李敬懋敍用。
정조 7년 · 목
谷山府使柳誼奏職姓名訖。予曰。年來西土。不宜放忽。一心撫摩。務從鎭安。則何有乎爲政。七事不須問。下往善爲之也。
정조 7년 · 강
命戶判仍察整理使。
정조 7년 · 목
敎曰。今番 陵行時。整理使勿以亞堂爲之。戶判以都監堂上。旣在本 陵。除朝辭仍察整理使之任事分付。
정조 7년 · 강
以徐有大爲左捕將。
정조 7년 · 강
命禁御兩營軍點考試射。進定爲之。留陣及動駕時出用。亦依定式施行。
정조 7년 · 목
敎曰。禁御兩營新番軍點考。舊番軍賞試射。勿拘元定日子。 陵幸前無故日進定爲之。留陣及動駕時出用一款。亦依定式施行。此時畿邑擾民之弊。不可不念。守禦廳所管城外斥候及伏兵。幷除之事分付。
정조 7년 · 강
成均館。以 先聖影幀。今日辰時。移安于尼城縣闕里祠啓。
정조 7년 · 강
召見承旨李敬懋于誠正閣。
정조 7년 · 목
予曰。動駕時營門所費爲幾何。敬懋曰。若經宿則倍入。而乾犒饋合以計之。幾近三千兩矣。
정조 7년 · 강
命時囚。明日內議處照律。
정조 7년 · 목
敎曰。動駕前連値齋日。時囚明日內議處照律事分付。
정조 7년 · 강
以李頥祥爲校理。柳孟養姜忱爲副校理。林道浩姜彝正爲修撰。李鼎運爲副修撰。
정조 7년 · 목
敎曰。 陵幸當前。玉堂未差之代。前望單子入之。待下批牌招察任。
정조 7년 · 강
命金志善。勿限年定配。
정조 7년 · 목
因平安監司李性源。罪人朴順長等勘處事狀啓。敎以。當初跟捕之只及江界府。不是異事。在卿別無引咎之端。事實旣如此。道內討捕使推考一款分揀。金志善以渠罪犯。律止徒年。未免失之太輕。嶺沿勿限年定配事。回諭。
정조 7년 · 강
遞總管趙圭鎭李廷壽尹師國徐晦壽。以趙時俊金履素沈★(王+發)[墢:I-PERSON]洪益弼爲副總管。
정조 7년 · 목
因總府變通草記。敎以。幷許遞。口傳差出。
정조 7년 · 강
命安胎之行。依判下嚴飭。
정조 7년 · 목
因禮曹元子安胎所用雜物進排草記。敎以。今番封胎之行。凡係貽民弊之端。務今節省。萬有一外邑。只循前例。責辦民間。從後現發於宣傳官廉察之行。地方官嚴處。各該道臣亦難免罪科。以此意預爲別關嚴飭。軍人則雇用。物力則貿用。形止使之狀聞。雖以下去之安胎使及中使言之。屛其數外帶隸。沿路作弊之事。各別察禁之意。一體嚴飭。又因禮曹草記。敎以。今番安胎之行。以重事體之意。不得已許施。若因此行有一毫貽弊民邑之擧。是豈自初申飭之本意。依俄下判下。各別嚴飭。下去官員。其數甚多。以今畿湖民事。決難循常擧行。書標官。以從事官兼行。奏時官。以陪胎或監役官中兼用之意分付。仍以此意。知委諸道。
정조 7년 · 강
命試官擬望擧行之例。令該曹詳考文蹟草記。
정조 7년 · 목
敎曰。明日監試初試試官。當爲擬望。而判堂。以其親病沈䔍。無以行公。禮使之意。勢難强迫。參議在外未肅拜。儒賢去就自別。有難輕易遞改。昨聞亞銓言。備三員然後。可以擧行云。此有定式之事乎。獨堂亦無擧行之例乎。令該曹詳考文蹟草記。
정조 7년 · 목
吏曹啓言。取考謄錄。則癸巳年因大臣所奏。大小科初試試官備三堂齊進擬入事定式。而今春監試及文科初試時。參判獨進擬入矣。敎以。旣云癸巳定式。則係是 先朝受敎。今春試望擬入時。以獨堂上擧行。因何委折而然乎。旣聞之後。不可無飭。爲先自政院問于該曹以啓。○政院啓言。問于該曹。則前參判金履素以爲。今春試望擬入時。判書參議俱在外。而且有己亥已例。獨進擬入云矣。敎以。然則此銓官。無可罪之端矣。己亥九月。銓官捧現告。卽爲問啓。獨堂擧行。或因伊後定式而然乎。此意一體問啓。雖不備員。仍爲擧行。伊後如有筵稟變通之擧。明日亦當依此爲之。亦令吏曹。詳考草記。又啓言。問于吏曹則以爲。己亥獨堂擧行。似出於不知定式。因循癸巳前舊例之致。而伊後獨堂擧行。別無更爲定式之事云矣。敎以。癸巳筵稟定式。謄錄考入。
정조 7년 · 강
遞吏曹判書徐浩修。以金鍾秀代之。
정조 7년 · 목
因牌招啓辭。敎以。情理旣云難强。牌招徒近無實。判書徐浩修許遞。無故堂上。牌招開政。
정조 7년 · 강
遞吏曹參議兪彦鏶。
정조 7년 · 목
敎曰。參議時在數日程。勢難趁明日擬望前以上來之意下諭。不卽變通。都欠誠意。吏曹參議兪彥鏶許遞。以在京無故人。今日政差出。判堂所住處。不滿數舍之頃。且是部界畿邑之交。出牌無所不可。待城門開。牌招察任。牌去來預爲嚴飭。
정조 7년 · 강
有政。吏曹參判鄭昌順進。
정조 7년 · 목
以沈定鎭爲松禾縣監。
정조 7년 · 강
命參議許遞傳旨勿施。
정조 7년 · 목
因吏曹己亥九月銓官問啓草記。敎以。本曹謄錄。今始取見。癸巳年大臣筵奏。但以三堂無故時。備員齊進擬入望筒之謂也。在外或未肅拜堂上。元無因此變通之語焉。續見卿之草記。亦有可證之端。三堂不備。只以行公堂上擧行。似不大悖。當初定式之本意。今不必別加釐改。此後一遵癸巳筵奏。三堂備員。則無或懸頉不進。雖値未備員之時。不必變通差出。以此申明知悉。山林去就。事體自別。旣知癸巳定式本意。則尤難輕遞。參議許遞傳旨。令政院勿施。判堂牌去來。待城門開。亦令政院。另加催促。
정조 7년 · 강
照勘時囚曺亨壽等。
정조 7년 · 목
義禁府啓言。風雲雷雨祭典祀官曺亨壽原情。泛稱遲晩。請刑推得情。敎以。其在重祀典之意。不可白放。考律以公罪勘放。又啓言。盈德前縣令趙亨逵原情。泛稱遲晩。請刑推得情。敎以。敎行供語。迷劣莫甚。特敎按問之下。以渠所犯。焉敢若是納招。帖給錢貨。果甚意思。同罪獨逭。重違法理。以此以彼。此等罪囚。不可尋常勘送。原公事勿施。待無故日更爲捧供。又啓言。長木浦前別將李弘秀原情。泛稱遲晩。請刑推得情。敎以。新除之故。似未檢察。分揀放送。又啓言。前慶熙宮衛將洪重元原情。泛稱遲晩。而年過七十。請除刑推議處。敎以。年過七十。無怪乎不能致察。此囚分揀放送。其時擬望錢官。從重推考。又啓言。義禁府前都事尹美基。府屬之受賂。不能禁飭。以此照律。罪杖一百收贖。盡行逭奪。請私罪施行。敎以。然則不必勒勘。不拘檢之郞官。付過放送。又啓言。前慶尙左道京試官徐有成。身爲主試官。若能先期曉諭。則蹂躪致死。豈至六人之多。不能檢飭之罪。在所難免。以此照律。罪杖八十收贖。奪告身三等。請私罪施行。敎以。近來京外試場。紛競日甚。事係細微。尙難寬恕。況此蹂躪致命之數。至於六人之多。其在嚴科場重人命之意。不可只施例勘。卽其試邑徒三年定配。以謝嶺外人士。又啓言。司憲府監察金禧爕朴龍煥。班次都亂。而身爲押班監察。不卽呈課。以此照律。罪杖八十收贖。奪告身三等。請私罪施行。敎以。同罪之囚。或放或否。不無班駁之嘆。付過責效。亦無不可。此兩囚。姑爲付過放送。又啓言。松禾縣監南寅老。殺獄事體。何等重大。而只憑屍親之所告。以致正犯之不明。及其經年反案之後。罪人始得。則當初不能明覈之罪。在所難免。以此照律。罪杖六十收贖。奪告身一等。請私罪施行。敎以。疑獄成案。本自難愼。而率爾句斷。致使元犯換易。有非尋常檢驗失實之比。以功議減等。仍令帶職放送。殊乖重人命嚴獄體之意。以罷職勘處。又啓言。議政府司錄柳頥玄。臨軒試取。解題書揭。元無已例。供語極其無嚴。甚至强其不知等說。肆然納供。從重勘律。罪杖一百。告身盡行追奪放送。請私罪施行。允之。敎以。功議各減一等。
정조 7년 · 강
行瑞蔥臺內試射。
정조 7년 · 목
予曰。騎軍洗馬。何處爲之乎。承旨李亨元曰。興仁之門外安巖川云矣。○訓將具善復。領率軍校。行軍禮訖。宣傳官具綜曰。都監中軍趙圭鎭。軍禮失指。請記過。予曰。記過可也。予曰。參試官尙不待令。事極駭然矣。善復曰。都監從事官。未及待令。請記過。予曰。爲先以宣傳官一員塡差可也。予曰。監試試官。尙不擬入。吏判何當入來。右副承旨出去政院。連爲催促。試官違牌。勿爲呼望。予曰。湖南穡事。未免穴農。言念民事。食息靡甘。晩雨又如此。不至痒稼否。承旨趙興鎭曰。晩霖不無被害處云矣。○敎曰。今番 陵幸瑞蔥臺內試射時。駕前折衝李錫觀。駕後出身金尙潤。柳葉箭三中四分。駕後出身安彰續。騎蒭四中。駕前出身李雲澤。駕後洪壽昌徐光赫。騎蒭三中。幷加資。駕前閑良姜碩儁。柳葉箭三中四分。駕前閑良安世臣。駕後閑良玄思文。騎蒭三中。直赴殿試。駕後閑良崔景瑞。柳葉箭邊三中。直赴會試。武藝廳兼司僕金瑞應。柳葉箭四中五分。兼司僕張致福。四中四分。幷待登科加資。
정조 7년 · 강
命前禁將李敬懋。仍任前職。
정조 7년 · 목
敎曰。 陵幸當前。隨駕營門將任。不可久曠。前禁衛大將李敬懋。仍任前職。
정조 7년 · 강
命斥堠伏兵。減數擧行。
정조 7년 · 목
司僕提調鄭民始啓言。今番 陵辛時。斥堠伏兵除之事命下。而郊外經宿時。何可無斥堠伏兵乎。今番依例令兵曹節目中。請付標啓下。敎以。減數擧行。
정조 7년 · 강
以朴祐源爲承旨。
정조 7년 · 강
命月食回咨。下送灣府。轉致北京。
정조 7년 · 목
承文院啓言。月食已過。禮部回咨。依例撰出。下送灣府。請轉致北京。允之。
정조 7년 · 강
遞總管洪益弼趙時俊金履素沈墢。以宋文載李憲默柳義養李得濟爲副總管。
정조 7년 · 목
因總府變通草記。允之。敎以。在外及未肅拜人許遞。令該曹口傳差出。
정조 7년 · 강
司諫李福徽疏陳父病乞遞。批許救護。
정조 7년 · 강
放中官梁濟漢邊安國。
정조 7년 · 목
義禁府。以慶熙宮守直中官梁濟漢邊安國等拿囚啓。敎以。已命內侍府刊名。放送。
정조 7년 · 강
詣景慕宮齋宿。
정조 7년 · 목
貝遠遊冠絳紗袍。乘輿出弘化門。至 宗廟前路降輿。步過乘輿至 景慕宮。降輿入齋殿。改具冕服。詣板位行拜禮。陛詣 廟內奉審訖。仍詣省牲位省牲。次詣省器位省器。竝如儀。還入齋殿。○予曰。都承旨不離班次。董飭諸僚。○敎曰。進御加味正氣湯。停止。加減順氣化痰湯。自今日煎入。○予曰。今日 社稷受誓戒。何處爲之乎。承旨鄭志儉曰。爲之於議政府矣。予曰。今日似有雨意。蒸鬱異甚。年事果爲何如云耶。承旨沈豊之等曰。年事比昨年稍勝云矣。○敎曰。導駕進去總管。在外總管。許遞。前望單子入之。待下批。寶劍單子改修正以入。
정조 7년 · 강
以尹塾金尙集爲副總管。前望也。
정조 7년 · 강
命幸行時。金領府事留都。
정조 7년 · 강
領府事金尙喆陳箚請變通留都之命。賜批。
정조 7년 · 목
批以。留都之任。才命他大臣。卿須安心勿辭。往參董工之班。仍命遣史官傳諭。
정조 7년 · 강
命漢城府判堂亞尹。以無故人差出。
정조 7년 · 목
因該府坐不坐單子。敎以。詞訟劇地。委屬可悶。判堂亞尹幷許遞。以無故人差出。
정조 7년 · 강
命懷德縣監。擇差下送。
정조 7년 · 목
洪忠監司金文淳。以懷德縣監申光祐遭母喪馳啓。敎以。此時本邑。不可一刻曠官。該縣監之代。另加擇差。待下匕把當日下送。
정조 7년 · 강
尙衣提調鄭民始等。以三司稅錢蠲減事履啓。
정조 7년 · 목
尙衣提調鄭民始金履素。司圃提調李亨逵。掌苑提調沈豊之等啓言。因開城留守徐有防上疏。三司基地稅錢蠲減事。令各該司御處事命下矣。尙方所捧稅錢一百六十一兩零中。六十一兩特爲蠲減。以示朝家輪念之恩。司圃署以御供衙門。事體至重。開城府稅錢爲二百十九兩。而庚申年以民結例。五十八兩已爲減給矣。今若又減。則本署支用。實無措手之路。有難許施矣。掌苑署開城府所在稅錢。爲三百二十八兩矣。庚申年幸行後。因前留守陳達。以結卜稅收捧。故所捧爲八十九兩零。而若依留守所請。以土地之例。只捧四斗之稅。則在昔三百餘兩之稅。今爲二包餘穀而止。揆以事勢。實無曲循之道。本署所捧稅。請一依近年例施行。敎以。依此爲之。
정조 7년 · 강
遞總管宋文載李憲默李得濟。
정조 7년 · 목
因總府變通草記。敎以。許遞。政官牌招開政差出。
정조 7년 · 강
飭京畿檢田之政。
정조 7년 · 목
因京畿監司沈頥之兩雹狀啓。敎以。本道民事。可謂茫然。水旱風雹。無災不有。此後接濟之策。專委於卿。卿其另加惕念。預先料量事回諭。昨日雨雹。城內則元無是災。無或只於此數邑。間間被傷乎。餘外諸邑。更卽星火探問。近日東風以後。民情穡事。亦令詳細報來。此時檢田之政。尤當着意。各別嚴飭。俾無虛實相蒙。從後有査勘之弊事。一體回諭。
정조 7년 · 강
推全羅監司趙時偉。
정조 7년 · 목
敎曰。本道沿峽農形。旣旱且澇。前此酷被災傷處。固無可論。以稍實邑言之。向來大水。痒稼必當不少。加之近日。日候陰翳。東風一直緊吹。各穀之無望成就。可以推知。觀此狀本。以朝霧晝曝。可期有秋爲辭。本營距畿甸稍間。豈或風氣逈異故然歟。信爾。民事萬幸。否則無幾於諱災。至於有秋云云。決知爲過當。爲道臣者。對民邑言。務從鎭安。毋至先自繹騷可也。如其登聞之事。不必一味掩覆。唯以樂聞爲意。視古人曰奏水旱之事。豈不不及萬萬。全羅監司趙時偉推考。此狀啓還下送。使之改修整上送。誠如狀辭。謂之登年。無所不可。度支俵災。猶屬太多。此後設或加請。廟堂將何所據而許施。竝以此意知悉事。自政院原書目題送。
정조 7년 · 강
照勘時囚李弘秀等。
정조 7년 · 목
義禁府啓言。長木浦前別將李弘秀。忽於禁松。疏於檢下。倉穀四百六石零。流來反作襲謬之罪。徒三年定配收贖。請公罪施行。又啓言。風雲雷雨典祀官曺亨壽。祭器執頉。若是夥然。籩豆破傷。尤極欠敬。罪杖一百收贖。請公罪施行。幷允之。又啓言。開雲浦前萬戶金興魯原情。泛稱遲晩。請刑推得情。敎以。參考他囚律。勘放後草記。
정조 7년 · 강
召見都監都提調鄭弘淳。京畿監司沈頥之于誠正閣。
정조 7년 · 목
予曰。今欲發行乎。弘淳曰。明欲發行矣。予曰。奉審後更加商量。務從審愼可也。弘淳曰。當臨時稟裁矣。予曰。明當送人改修。規模詳細錄送也。予曰。事役則似不至張大乎。弘淳曰。事體雖重。而工役則初不浩繁。財力。與戶判相議爲之何如。予曰。兩雹後列邑所聞何如。弘淳曰。昨日又有雨雹處云矣。予曰。何處。頥之曰。龍仁陽智等邑。昨又雨雹云矣。予曰。今年農形。比昨年反有甚焉。昨年則田穀豐登。而今年則幷與田穀而失稔矣。今日大臣適入侍。凡係接濟之方。豈可不反復講究乎。大抵生穀茫然無其策。捧還亦無其望。衰我顚連之赤子。將何以免於溝壑。言念及此。玉食靡甘。然朝廷則雖以施惠爲主。而爲守令者。必力捧還穀然後。可以爲明年種子。列邑果能知此義乎。弘淳曰。必當竭誠徵捧矣。頥之曰。目今講究荒政。無出於賑穀。而今年則國儲罄竭。廟堂亦無措手之道。民事誠罔涯矣。予曰。昨日回諭。何時出去。頥之曰。三更出來矣。予曰。何時下敎。若是遲滯乎。予曰。向來有一守令遞來者。以爲數萬石停退。固知有永失之慮。而失數萬石穀。與失數萬生靈。輕重逈殊云云。此言儘有理。且穀簿則有待豐充補之道。而民生則一失之後。將何以充補耶。江華穀勢將取來。以補賑資。而南漢則戶曹經費之不足。平年猶然。況災年乎。此則不得不屬之戶曹矣。至於兼料米。則目今都監形勢。不得不劃給。當初革罷時。爲慮大將之私用。以庚辰作米爲說。而貢價與軍兵放料。名色旣異。則本局之必欲推出。不是異事。且五年不給。而使訓局無中策應。豈非行不得之政乎。向來訓將之兩朔不放。固可謂失着。而失着自失着。支放之千餘石不足。何可不爲之經理之使之白地辦出乎。弘淳曰。雖使頒祿不足。當給者先給。不足者更圖經紀。豈可各自主管。而不念共濟之義乎。予曰。日前戶判。以關西小米。充給兼料米爲請。而予則以爲。關西小米。亦何可逐年取來乎。弘淳曰。關西小米。固難每每取用。而他無推移之道。則勢將如此區劃矣。予曰。名色則雖異。而惠廳之劃給戶曹。恐未爲不可矣。弘淳曰。故奉朝駕洪鳳漢。兼戶判惠堂時。每年送一兩錢。取一石米。惠廳因此漸致板蕩。故伊後送八千石米。使戶曹勿復請得。到今惠廳必不肯許。而差以戶曹別貿價。委之於惠廳。使之擔當。則似當聽施矣。予曰。此則出去陵所。與戶判相議爲可。而江華南漢。當分給於戶曹京畿。何以分排則爲好耶。弘淳曰。江華屬之京畿似勝矣。予曰然矣。幾何則可以分排耶。頥之曰。尤甚不下十邑。此則還賑幷當爲慮。而恐不下萬石矣。予曰。以大米言之耶。頥之曰然矣。予曰。見今江華留庫幾何云耶。頥之曰。爲三萬餘石云矣。予曰。生穀之道。將何以經紀。予曰。列邑守令。連加申飭乎。檢田捧耀穀。若不盡心。則安用此守令爲哉。頥之曰。關飭面飭。必當盡心矣。予曰。今番 陵幸時。果無貽弊於民者乎。頥之曰。全數剋減。故無一毫弊端矣。予曰。 陵幸後當卽發巡乎。必須善加撫摩。俾無一民捐瘠也。予曰。昨日有旨。何故遲滯。承旨安聖彬曰。昨日注書。初更入侍罷後。始爲書給云矣。予曰。未暮前所下之有旨。入侍前何不書出乎。
정조 7년 · 강
命京畿錢穀推移之方。令廟堂草記回啓。
정조 7년 · 목
京畿監司沈頥之啓言。本道穡事判歉。而目今急務。惟在儲穀一事矣。本道一年用下儲置米。爲五千餘石。各邑上下。則以錢需用。儲置米使之捧留於各該邑。仍作常賑穀。以爲添還之資。且五軍門京各司屯穀。幾爲四五千石。亦爲捧留該邑。接濟澴民。以價本輪送於本衙門。使之充補用下。關西小米。限二萬石許劃。則自臣營。推移取用於錢財有裕處。而其推移之數。以關西小米。移送本衙門。作錢充用似妤。請下詢廟堂處之。從之。敎以。係是生穀之方。卽令廟堂。今日內草記回啓。
정조 7년 · 강
命副總管李鎭翼本職許遞。
정조 7년 · 목
敎曰。詞訟劇地。必多妨務。副總管李鎭翼本職許遞。今日政。以在京無故人。各別擇擬。
정조 7년 · 강
拿處注書李祖承李敬五。首醫吳道炯。尋分揀。
정조 7년 · 목
敎曰。昨日有旨遲滯注書。幷令該府拿問處之。○因囚單子。敎以。分揀。○敎曰。當該首醫拿問處之。○因拿處傳旨。敎以。分揀。
정조 7년 · 강
召見原任直閣金宇鎭于誠正閣。
정조 7년 · 목
予曰。久不見矣。廣州年事何如。宇鎭曰。沿江四五面歉荒。殆甚於昨年矣。予曰。然則將不免設賑乎。宇鎭曰。不可以四五面之歉荒。遽議設賑矣。予曰。敬陵幸時。都差使員多有勞役乎。宇鎭曰。別無勞役矣。予曰。荐歉之餘。又此失稔。民事誠罔涯。今番幸行。別無貽弊於民者乎。宇鎭曰。以儲置米會減。故無一毫撓民之端矣。
정조 7년 · 강
同副承旨趙興鎭。以母病陳疏徑出。批許救護。
정조 7년 · 강
有政。吏曹參判鄭昌順。兵曹判書李★(土+甲)進。
정조 7년 · 목
以徐浩修爲判尹。金熹爲大司成。尹師國爲左尹。朴光晦爲懷德縣監。李亨逵爲右尹。趙時俊爲副總管。李潤謙爲釜山僉使。
정조 7년 · 강
以李亨逵爲副總管。
정조 7년 · 목
因總管望筒。敎以。首望以有頉。再昨旣以變通。則豈可擬入。近日總管變通。太涉支離。當該銓官推考。此望筒勿施。前望單子入之。
정조 7년 · 강
以鄭景祚爲陽川縣監。
정조 7년 · 목
敎曰。陽川縣監口傳擇差。待下批辭朝。
정조 7년 · 강
備局。以京畿監司沈頥之所啓覆啓。
정조 7년 · 목
備邊司啓言。因京畿監司沈頥之所啓。有草記回啓之命矣。儲置米一年用下之數。以錢需用。留作常賑穀。可合從施。而至於各軍門屯穀。則如守總內營之放料。全靠於此。似有製礙。其中糧餉屯及各司屯田。或以錢捧論。其穀數。不免零瑣。不害爲推移相資之道。更爲商確稟處。今此添還。屬之常賑穀。則賑廳錢貸用。事甚正當。關西小米二萬石。請依所請劃給。允之。敎以。屯穀事。旣以更爲商確爲辭。然則各營門各衙門。一一商確稟處。明日內如可盡爲商確。待商確畢。卽爲草記。糧餉堂上處。如欲商確。則方在 陵所役處。發遣備郞商確。或發遣戶郞商確問。亦須趁卽商確出場似好矣。
정조 7년 · 목
敎曰。兩所初場入門時。擧于有蹂躪之患云。是豈當初嚴飭之意乎。禁亂官應辦官。從當處分。明日又復如前。幷與試官而別樣嚴飭。以此預爲分付。無或犯科。蹂躪人數。亦令各該所試官。首實草記。致傷與否。亦令問于禁亂所以聞。今番兩所主掌官。皆以引儀出身差送。主掌官旣非中庶之窠。則該郞之如是劃出。此亦不善奉公之一端。禮曹堂上從重推考。
정조 7년 · 강
命京畿雹災形止。條列登聞。
정조 7년 · 목
因京畿監司沈頥之陽智等邑雹災狀啓。敎以。龍仁等邑雹災形止。已有下諭。而觀此狀本。竹山安城被災。比龍仁等邑尤酷。言念民事。萬萬罔措。至又竹山安城。以漢南稍實邑。方期西成。意外災傷如此。此時本邑守令。不可暫刻曠官。竹山府使使之待城門開下送。差使員之任。以他差使員中兼用。府使下去之後。另加撫摩莫接。無至失所之境事。面飭下送之意。令廟堂郞爲嚴飭京畿監司處。他餘各邑。如有未報來處。亦爲條列狀聞事分付。竹山外諸邑幾面幾里被災形止。亦卽條列登聞事。一體分付。
정조 7년 · 목
刑曹。以平山府罪人金德伊。載寧郡罪人李京輝。殷栗縣罪人景元甲。谷山府罪人金光柱。鳳山郡罪人文福東等獄案覆啓。敎以。平山府殺獄罪人金德伊獄事段。此獄疑端。不一而足。實因則沒摸捉也。詞證則不分明也。從又行兇器仗。元無所據。屍親所告。亦不過急呼一聲。當初相鬪之不猛。可以推知。且干證是在鄭二男夫妻。居在一室。最詳顚末。論以主客之誼。決無右袒金女之理。初覆檢諸招。一辭不變。痛陳其冤狀。外此切隣之招。俱非參見於相鬪時者。此獄案反覆參究。決不可容儀於成獄。金德伊段。特爲忝酌定配。檢官推考事。依回啓施行。載寧郡殺獄罪人李京輝獄事段。殺獄何限。而豈若此獄之悿毒。匹婦含冤。尙足干和。七人幷命。何等變怪。女子雖云偏性。捨生實非常情。如無至難處至難容之事。決不容易辦死。今此母女兄弟。同心決死。岸上之痳鞋。手頃之編縧。想像光景。令人慰惻。此不代殺。則何以慰冤魂而伸幽鬱乎。正犯京輝。以叔侄之親。兼隣里之誼。追理受笞之嫌。苛摘捨穗之事。逞兇一念。橫着胸中。雖無他爭詰之端。推而納之。卽京輝是也。由我之律。渠鳥得免。況旀加之以草賤之惡名。慫慂討捕將差。恐喝危逼。無所不至。原其罪狀。殆甚於抽刃而手刺。渠之一人。雖伏三尺。未足以償七人之命。而幾年訊推。一味吞吐。爲道臣者。但當加刑輸款後已。忽置此囚於然疑之科。大是意外。觀其狀語。以輕不至於百狀。重不至於一律。爲折此獄之左契。捏引不當引之律文。置之不生不殺不刑不杖不放不流之間。末又仍請律外之法。律外之法。指怎麼律外甚麼法耶。只恁麼讞議而已。則將成模稜斷例。舊董處置。揆以事理。寧有這般獄體。該道臣從重推考。京輝如前各別同推。以爲從速取服之地。更或延拖。難免其責。惕念嚴飭之意。措辭行會。所謂討捕將校鄭厚賓稱名漢段。受囑威脅。情狀痛駭。嚴刑一次取招以聞事。幷以分付。殷栗縣殺獄罪人景元甲獄事段。奉胄致命。雖在辜限。屍親納供。亦云病死。道狀曹啓。俱置傅生。到今別無更問之端。特爲放送。檢官推考事。依回啓施行。倭同段。當其檢驗之日。乃有逃避之擧。倫常之滅絶。無復餘地。不可以鄕外雖氓。有所寬恕。嚴刑一次放送。谷山府殺獄罪人金光柱獄事段。眞贜狼藉。手勢兇毒。不可以傷處之緊歇。遽議於故殺與否。若以獄情論。則深山半夜。携手同歸。爲其夫者。目擊此狀。不忍一時之血憤。暗售寸刃之兇謀。理無足怪。且按 先朝癸巳受敎有曰。與奸所捉奸無異者。勿爲同推。實爲此獄傍照之律。特爲減死定配。河女事。依回啓施行。鳳山郡殺獄罪人文福東獄事段。胸膛傷痕。旣與渠供中數次足踼之說㳷合。則此獄元犯。非渠而誰。償死之律。無足更議。但爲親助勢。常情之所不免。一獄竝命。王政之所宜愼。且最先下手德興。則福東之施以次律。允合於續典減死之文。德興之自刎。旣由於不忍見其子之由渠就死。執此究之。此獄雖謂之已償命可也。福東段。加刑一次。徒三年定配。
정조 7년 · 목
予曰。卿卽馳往 元陵。奉審役處。而始役形止及莎草修改之分數。問于都提調。一一詳錄以來。局內詣 陵 健元陵　崇陵。亦爲奉審。而 崇陵制度。詳細看審以奏可也。
정조 7년 · 강
命回咨。大臣取見。刪潤入啓。
정조 7년 · 목
因義州府尹李度默盛京禮部咨文上送事狀啓。敎以。卽令文任。別撰回咨。星火入送。措語務從詳備。大臣取見刪潤入啓。觀此 皇旨旨下。辭旣縷縷。至有使禮部堂官傳諭知之語。來頭使行。當有謝恩乎。然則咨文中。亦不可不添入此句語。議于諸原任。指一草記事。招致備郞。以此意傳于大臣。
정조 7년 · 강
命捧穀留置形止。令該道臣狀聞。
정조 7년 · 목
備邊司啓言。謹依下敎。商確于各軍門各衙門。則訓局元無屯田。守總西營屯穀。皆是校卒放料之資。勢難推移。他營門糧餉廳各衙門。別無掣礙之端。只就自初穀捧之屯。今年則一付之該道。依例捧留本邑。則亦可以添助巡還。請依道臣所請施行。允之。敎以。擧行形止。仍令該道臣狀聞。
정조 7년 · 강
召見都承旨沈豊之于誠正閣。
정조 7년 · 목
予曰。奉審所見何似。豊之曰。 元陵封等。比他 陵寢重高。莎草多有壁立者。故年年有頉。似由於此矣。予曰。比 崇陵如何。豊之曰。 崇陵高爲八尺二寸。 元陵高爲十尺。比他陵過尺餘。而 陵上莎草移改。終涉未安。自屛風石以下。莎上加莎。補土添修。則 陵上莎草。不爲修改。而封築之高。似可減下矣。予曰。 陵上莎草之奉移改築。終爲未安矣。予曰。設布帳何間擧行乎。豊之曰。今日設施擧行矣。予曰。松溪橋役事。今至何境乎。豊之曰。幾乎完役矣。
정조 7년 · 목
敎曰。油遮日排設時。易致喧聒。果已各別禁戢乎。雖於排設之後。紅箭門內。自有役入。另加嚴飭。無有一分紛雜之弊。自都提擧以下。切勿多率跟隨。始役前雖無監視之事。晝則都提調提調輸回待令。夜則 陵官別工作官及領役將校。亦爲輸回巡視之意。都提調知悉。虎患可慮。在前有善放砲手下送之例。今番則不必別加差。送聞自明日設布帳。軍兵多數出往云。分付隨駕營門。出去軍中以善放軍兵。除出略干名。使之替運巡山。仍敎曰。此傳敎速謄一本。使宣傳官。走馬往 陵所。傳于都提擧。以禁火之意。亦爲申飭。宣傳官則人定前復命之意分付。
정조 7년 · 목
敎曰。再明曉出宮時。當親押。該房以此知悉。
정조 7년 · 강
陵上遮帳排設。命卽爲狀聞。
정조 7년 · 목
敎曰。今日則役處別無董察之事乎。聞軍門布帳及排設房布帳。皆於今日排設云。喧譁另加嚴禁。而明日 陵上油遮日排設後。形止卽爲狀聞。或草記事。傳于都提調。將校夜巡軍兵替巡。係是渠輩疊役。況於近日夜氣涼冷。夜必設粥事。分付本都監郎廳之意。一體傳于都提調。
정조 7년 · 강
命湖西農形登聞。申飭道伯。
정조 7년 · 목
敎曰。湖西農事形止。近來絕不登聞。豈其巡路災傷溢目之故。無暇於登聞耶。否則向日雨水。亦不陳聞何也。令廟堂申飭該道伯處。
정조 7년 · 강
以趙尙鎭爲大司諫。李東郁爲司諫。李行源爲執義。鄭在信韓用龜爲持平。
정조 7년 · 목
敎曰。臺諫前望單子入之。
정조 7년 · 강
召見原任直閣金載瓚于誠正閣。
정조 7년 · 목
予曰。安岳何如。載瓚曰。物衆地大矣。予曰。有何弊瘼乎。載瓚曰。有大弊。量田與還上二件事矣。舊量田今爲一百三十年。故田政紊亂。及今改量爲計。而不可猝地變通矣。還上則元數合爲六萬四千石。稷還爲三萬三千石之多。故分還時。民不輸去。若以小米換色。則似爲矯弊之端矣。予曰。下去後何以爲治乎。載瓚曰。臣以年少初手。百事僨誤矣。予曰。長山串伐木事何如。載瓚曰。備局初不指一行會。故伐木一千三百株運致之際。收斂五邑民錢。雇軍調發矣。予曰。如此災歲。動民伐木。此豈成說乎。民間則謂以修理宮闕。襲謬收斂云。尤爲駭然矣。予曰。近來海西人心何如。載瓚曰。自昨年以後。渠輩知畏知法。比前稍勝矣。
정조 7년 · 목
因洪忠兵營御營軍上番狀啓。敎以。早知本道軍之當次。則豈令懲番。大抵湖農之判歉。甚於畿農。此時治資治糧之際。弊及隣族。可以推知。是豈遇災歲恤民之本意。不卽警咳。難免其責。御營大將李柱國從重推考。以此意令廟堂。行會該兵使處。分等狀本。雖未來到。穡事之山沿各異。業已聞知。道內尤甚之次邑及稍實邑之尤甚面里。限麥秋停番。畿內準此爲之事分付。
정조 7년 · 강
命嶺東諸邑農形民情。隨卽登聞。
정조 7년 · 목
因原春監司蔡弘履農形狀啓。敎以。觀此東伯狀本。本道農形。大違始料。嶺之東西。登款各異。雖以原州一邑言之。所謂登穰面里。田畓各穀成實。亦皆不實云云。言念民事。食息奚甘。來頭接濟之策。當靡所不用其極。無或先致繹騷。各自安堵之意。道伯須於巡路。面飭守宰。曉諭民人。大抵本道習俗。或多不恒闕居之患。蓋因土瘠民貧之故。況値荐歉。尤難望尊居。年前誰金事。亦是已跡。今年守宰。萬有一放意。使窮民往其所之。則該守宰當置重律。亦以此意登關嚴飭。仍令道伯宣布列邑。俾各着念。從當發按廉之行。以驗勤慢。幷須知悉事。自廟堂今日內行會。未巡到諸邑。農形民情。隨卽登聞事。一體分付。東伯則發巡之後。先從目下數邑所見陳聞。而嶺伯海伯。尙無一字狀辭。何其怠忽之甚也。才於錦伯。已有申飭。而嶺伯海伯處。亦爲關飭事分付。
정조 7년 · 강
命今番回咨。盛陳謝恩之意。今日內正書入送。
정조 7년 · 목
因備邊司別送謝恩使事草記。敎以。皇旨如是縷縷。則別撰咨文。善爲措辭。趁到瀋京前入送。以示我國申謝之意。彼必樂聞矣。至於別送使价一款。雖有戊戉近例。伊時則陳辦之際。急於謝恩。不獲已拔例差遣。而今又循用。後當永作應行之擧。使行得無稠疊之弊乎。且彼到瀋京之後。必有別般恩禮。然則別使自不得不差遣。予意以爲。今番回咨措辭。盛陳謝恩之意。仍以來意使行。更當奉表稱謝爲說。未知何如。此或有泛忽之嫌。則依卿等言。別送謝使。亦無不可。更加商確。指一草記。待下批回咨。嚴飭槐院。使之今日內。正書入送可也。
정조 7년 · 강
命兵曹判書李★(土+甲)。勿待罪。
정조 7년 · 목
兵曹啓言。十六日儒生殿講時。內禁將權拭。橫竹於政院近處。近仗軍士拔而折之。而權拭以此呈病引義。故臣驟聞此說。略治軍卒。而身率禁旅。咫尺侍衛。肆然橫竹。萬萬驚駭。內禁將權拭。令該府拿問嚴處。臣忝居本兵之長。不能禁飭。惶恐待罪之意敢啓。敎曰。宜禁其橫竹。不宜禁其拔竹。而卿則反治拔竹之禁仗軍。斗護橫竹之禁軍將。何也。事出常情之外。此等草記。酬應不已疲乎。更又思之。往在戊戌春。訓局陣上。有橫竹之將官。以致其時將臣之所遭。卿之處事之如彼。似因畏彼已跡。原其心則良亦愍矣。然始旣周遮。旋又首實。眞所謂前何心後何心者也。些有顚倒之嫌。而近來風習皆如此。卿何必深引。大抵陣上橫竹。其律猶且不輕。況在殿座侍衛之列者。恣意冒犯。師律國綱無復餘地矣。卿其勿待罪。
정조 7년 · 강
命咨文譯學。星火入送鳳城。
정조 7년 · 목
敎曰。此去咨文。定禁軍下送。以二十四時定限。祗受日時。詳細狀聞。仍卽嚴飭譯學。星火入送鳳城。趁 皇帝駕到瀋陽前。傳送盛京禮部之意。措辭傳通于鳳城將。待譯學出來。更卽具由狀聞事。下諭于灣尹。
정조 7년 · 강
勘放時囚金興魯。
정조 7년 · 목
義禁府啓言。時囚金興魯。旣非反作各穀首犯。依他囚例。以公罪徒三年收贖放送事。允之敎以。功議區別分揀。
정조 7년 · 강
遣承旨詣 懿陵。奉審摘奸。
정조 7년 · 강
遞校理李頥祥。修撰林道浩。副修撰姜彝正。
정조 7년 · 목
弘文館。以頥祥等在外啓請下諭。敎以。許遞。前望單子入之。
정조 7년 · 강
以金載人爲執義。盧廷良爲正言。金方行爲校理。李昌漢爲修撰。吳泰賢爲副修撰。
정조 7년 · 목
敎曰。動駕在明。在外玉堂及而司許遞。前望單子入之。
정조 7년 · 강
命橋役時將校工匠姓名。別具狀聞。
정조 7년 · 목
因京畿監司沈頥之松橋石橋畢役狀啓。敎以。橋役速完。卽牧使董工之力也。況是幾百年後重修之事。宜有獎勞酬勤之擧。地方官楊州牧使兪彥鉉熟馬一匹賜給。監役將校頭目工匠姓名。別具狀聞。後錄馳啓事回諭。
정조 7년 · 강
命左捕將徐有大。兼察右捕將。
정조 7년 · 목
右捕將具明謙。以禁軍別將隨駕也。
정조 7년 · 목
予曰。明日出宮。以四更命下。而開門若於三更定限。則城外軍兵。似有未及窘速之患。分付兵曹。更爲磨鍊以入。
정조 7년 · 강
重推兵曹判書李★(土+甲)。
정조 7년 · 목
承旨李亨元啓言。幸行回鑾後。隨駕軍兵乾犒饋。依近例擧行乎。敎以。依近例以乾犒饋爲之。向日兵判軍令去就取稟時。不爲提奏。從重推考可也。
정조 7년 · 강
命黃海水使徐有和罷黜。黃海監司沈念祖緘辭重推。歉民錢貨。一一還給。
정조 7년 · 목
因黃海監司沈念祖。惠廳庫舍修改時。椽木所伐停止事狀啓。敎以。惠廳庫舍修理。元非時急之役。故椽木斫代。當初廟堂。以待秋擧行。分付該道云。廟堂之意。似欲姑觀秋事出場也。觀其狀辭。該水使事萬萬輕率。萬萬駭妄。不待秋事出場。七月役民。以致怨咨載路。卽此一款。難免重勘。況收斂雇價。至及隣近之諸邑。雖曰丙子以後謬例云。然此非宮闕之役。則援用不當援之謬例。尤屬駭然。且其道伯。以沿海被定防報備局爲言。備局卽大臣衙門。凡有題決。大臣輸皆主之。大臣以平日恤民隱祛民瘼之誠意。有聞必當立令停止。然則該水使之不有巡營知委。汲汲斫代。又可謂罪上添罪。此而無別樣罪過。何以解海民之惑而慰海民之情。黃海水使徐有和罷黜。其罪狀令修司拿問處之。雖以道伯言之。旣知事情之如許。宜卽早報備局。預飭該閫。而不此之爲。及其巡到之後。目擊輦載之狀。始乃狀聞。其何後時之甚也。此道臣固知有緩不及事之病。而事係民事。亦豈不矯舊習。黃海監司沈念祖。緘辭從重推考。斂民錢貨。自巡營一一還給民間。萬一有從中消融之弊。道伯首被不能察飭之責。令廟堂竝以此意。措辭行會。
정조 7년 · 강
命藥院所供生蟹醢蟹。姑爲停止。
정조 7년 · 목
敎曰。以今民事。雖大於此之供獻。尙欲停止。至於蟹供。別無緊關用處。爲弊聞甚不些。昨年筵臣。亦以此意。有所陳達。其時因節晩。未果分付。今則適當供獻之時。及今知悉。猶可及之。今年藥院所供生蟹醢蟹。特竝姑爲停止。仍以此意。卽令藥院。行會該道。設有已應役之民戶。竝卽推給。如是申飭。而萬一有不實之弊。先自道伯。難免勘過。亦爲嚴飭。
정조 7년 · 강
命安山邑被災形止。區別狀聞。
정조 7년 · 목
敎曰。今年畿農。已判大歉。荐飢民情。必當遑汲。嗣後接濟之方。行將博詢廟堂。悉心措劃。此槪分等以後事也。姑不別白處分。而至於竹山等數邑之日前雹災。挽近所無。被災面里。景色之愁痛。十倍甚於長豐通金諸邑。竹山被災。尤有甚焉。統論一境。幾至四之三。目下慰撫奠接之策。實係時急。自廟堂行會道伯。仍令道伯。嚴飭該邑。被災面里。使卽一一躬察。形止區別報來。待報來卽爲狀聞事分付。
정조 7년 · 강
詣 元陵親祭。仍詣 健元陵　徽陵　顯陵　穆陵展謁。還詣 元陵齋室經宿。
정조 7년 · 목
具戒服乘輿出協陽門。詣仁政殿降輿。陞殿行親押如儀訖。乘輿出仁政門。降輿乘轎出敦化門。至　宗廟前路。降轎步過。乘轎出興仁之門。至松溪橋往轎。命楊州牧使兪彥鉉。廣州府尹金宇鎭進前。敎曰。此橋修改。役巨事殷。而其成也速而完。此皆地方官誠心董工之效。予庸嘉乃。又敎曰。廣尹之威儀。頗不草草矣。○詣書停所。降轎入幄次。○敎曰。京畿監司率各務差使員入侍。○予曰。今番幸行。雖是情禮之不可已者。而適當災歲。或恐有貽弊之端。夙宵一念。憧憧不已。卿能體予此意。凡係撓民之事。一皆剋減乎。京畿監司沈頥之曰。雖自前應行之役。一皆除減。而其中不得不分定者。亦因特敎。以儲置米會減矣。○少頃。來轎行數里。降轎乘馬。至 元陵洞口。降馬乘輿至齋室。改具翼善冠黲袍烏屖帶。乘輿詣 元陵紅箭門外。降輿入就版位。行四拜禮。仍詣 陵上奉審。○敎曰。時原任大臣都監都提調提調京畿監司地方官入侍。○予曰。制度何以爲定。都提調鄭弘淳曰。上尖下豐。卽萬年之圖。而今番修改時。下面則仍舊。而上面豐厚處。以漸而從尖似好矣。予曰。僉意詢同。依此始役可也。領府事金尙喆等。請姑還小次。予曰。來瞻 象設。追慕倍切。今予伸情之地。惟在於筋力爲禮。卿等勿復煩請。予曰。舊莎置諸何處。弘淳曰。置之陵北屛處矣。予曰。何處是 寧陵舊壙。尙喆曰。去 陵上不過若干步矣。予曰。本 陵局勢果何如。尙喆等曰。臣等雖以臆見論之。主勢尊嚴。明堂寬敞。支幹蜿蜓。案帶齊整矣。予曰。旱餘莎草。得無枯損之慮乎。弘淳曰。以新造水車。隨時灌注。則豈有枯損之理乎。予命 陵官李升運尹星基進前。敎曰。予不得以時展省。凡係守護灑掃等事。一畀之爾等。爾等勿以予之未能躬覩。少懈修飭之節。以體予羹墻之慕也。況此新上莎草。尤宜別加沾潤然後。庶不止枯損。自今晦限解凍前。莎草有無頉。每十日報于禮曹。以爲登聞之地可也。○封築上莎畢。還入幄次。○親 祭時至。就板位行四拜禮。仍詣 神座前。三上香獻爵。大祝讀祝文訖。仍降復位。亞獻官終獻官以次行禮訖。行四拜禮。仍行望燎禮。禮畢。仍乘輿詣 健元陵紅箭門外。降輿人就版位。行展謁禮。仍詣 陵上奉審。次詣碑閣丁字閣奉審。還至紅箭門。乘輿詣 徽陵。行展謁禮。次詣 顯陵。行展謁禮。次詣 穆陵。行展謁禮。幷如上儀。仍乘輿還至齋室。○予曰。今日來此。予心一倍愴慕。賴卿等之誠心董役。一念憧憧之事。得以順成。予庸感歎。弘淳曰。臣等效力之地。惟在此等處。方以大役之順成爲幸。而今承聖敎。不勝惶愧矣。○敎曰。日吉辰良。 元陵陵上修改之役告成。欣幸之餘。罕切孺慕之痛。大抵役處張大。如是速完。莫非董事諸臣動勞之力。宜有嘉獎之擧。且有甲子已例。尤宜卽日行賞。改修都監都提調行判中樞府事鄭弘淳。鞍具馬一匹面給。提調戶曹判書徐有隣。禮曹判書李在協幷加資。郎廳戶曹正郞韓大裕陞敍。別工作繕工監奉事沈喜永。兼監役 元陵陵檢李升運。參奉尹星基。亦爲陞六。進排官典設別提具善亨。繕工監役李敦源。各兒馬一匹賜給。領役將校鄭東仁柳惠根。邊將除授。沈成雲令該營門相當窠陞差。奏時官高景周。相地官金喜慶及其他計士員役工匠等。依甲子年例。考例施賞事分付。今番設甕家。以油遮日排設。而該司擧行。極爲嘉尙。典設司下人等。原前例外。優數題給。政官牌招開政。加資及邊將。今日政擧行。又敎曰。  本陵守僕。展拜各 陵守僕。京事知守僕。 本陵守護軍。各 陵守護軍。幷考例施賞。
정조 7년 · 강
詣 元陵行辭 陵禮。仍詣 懿陵展拜。仍還宮。
정조 7년 · 목
具翼善冠黲袍烏犀帶。乘輿詣紅箭門外。降輿就版位。行四拜禮。仍詣碑閣奉審訖。出紅箭門乘輿。還齋室。○予命假注書金孝建曰。領議政進詣 惠陵　崇陵奉審之意。傳諭。○敎曰。百官插羽。○改具戒服出齋室。乘輿至 陵洞口降輿。乘馬至晝停所。入幄次。○敎曰。今番 陵役。爲除畿民之弊。諸凡擧行。皆自京司指辦。差使員論賞一款。雖無可論。而職是本官。昨亦看役。楊州牧使兪彥鉉半熟馬一匹賜給。領役將校。自都監別單書啓。京畿監司沈頥之。依例大鹿皮一令賜給。又敎曰。右副承旨馳詣 康陵　泰陵。奉審以來。○少頃。出幄次乘馬。至 懿陵洞口。○敎曰。昨過 忌辰。今由洞口。 懿陵當展拜。百官行禮置之。遂詣 懿陵紅箭門外降馬。乘輿入小次。改具翼善冠黲袍烏犀帶。詣版位行四拜禮。仍詣 陵上奉審。次詣碑閣丁字閣奉審訖。還入小次。○承史閣臣。皆不能以淺淡服自隨。惟內局提調鄭民始。都承旨沈豊之改着。○敎曰。知申及提調事。極爲可嘉各賜大鹿皮一令。其餘承旨閣臣。一幷從重推考。○改具戒服。乘輿至紅箭門外。降輿乘馬。○敎曰。 懿陵守僕守護軍。依例施賞。○至興仁之門外。敎曰。都承旨馳詣 宗廟永寧殿。奉審以來。○由興仁之門。至 宗廟前路。降馬步過。乘馬入敦化門。至協陽門降馬。乘輿還內。
정조 7년 · 강
遞承旨徐鼎修。
정조 7년 · 목
敎曰。左副承旨聞有實恙。許遞。
정조 7년 · 목
予命假注書金孝建曰。汝往金奉朝賀致仁家。以爲甲子年改修都監時。先卿爲都提調。今番幸行時。卿之柢迎與否。予不得預知。未與同往 陵所奉審役處。是爲可恨之意。傳諭以來。
정조 7년 · 강
召見承旨趙興鎭。閣臣金宇鎭于誠正閣。
정조 7년 · 목
予曰。汝往傳諭大臣。有何所答乎。假注書金孝達奏曰。承命傳諭于奉朝賀金致仁處。則以爲。適有身病。未得祗迎于 陵下。方切惶悚之際。史官又此傳諭。尤不此悚灰之忱云矣。予曰。何事如是速往乎。宇鎭曰。方當秋務。故欲爲下往矣。予曰。廣州則不至太歉乎。宇鎭曰。中都十三面。則未免慘凶矣。予曰。下往勉之。
정조 7년 · 강
命上言。各該房抄啓。
정조 7년 · 목
敎曰。今下上言一百九張。各該房抄啓。
정조 7년 · 강
命災邑守令。勿爲輕易許由事嚴飭。
정조 7년 · 목
敎曰。此時畿邑守令。何可一日在京。差使員中廣尹。聞方下去。其餘差使員守令別軍職上來守令。皆令待明朝下送。災邑民事。檢田時急。檢田之後救荒。又是次第事。向來飭敎。亦果如何。則豈或任其往來乎。以此意惕念知悉。後復不能申飭。道臣難免其責。以此令廟堂嚴飭。發巡何日爲之乎。亦令狀聞。以湖西民事。日前有關問之擧。而尙無一字狀啓。何也。洪忠監司金文淳推考。更加申飭。災邑守令勿爲輕易許由事。一體申明嚴飭。
정조 7년 · 강
橋役時將校石手等施賞。
정조 7년 · 목
因京畿監司沈頥之松橋監役將校工匠姓名後錄狀啓。敎以。大松溪石橋重修時。訓鍊都監將校出身葛萬榮。楊州將校出身咸德新。副司果趙道燁等。幷邊將除授。石手邊首金大輝韓時雄吳奉天。米布從厚題給。使本營擧行事。分付兵曹及畿營。
정조 7년 · 강
元陵陵上莎草有無頉形止。命間十日草記。監役將校輪回發送。
정조 7년 · 목
敎曰。 陵上莎草。各別守護然後。可無枯損之慮。令該曹嚴飭 陵官。限解凍有無頉形止。間十日報于該曹。自該曹草記事分付。承旨史官或中使宣傳官中。續續奉審。徒貽 陵屬之弊。着根間監役將校。間間輪回發送。與 陵官眼同。以所送水車汲水沾灑。以此都監都提調知悉。着意申飭事。遣史官傳諭。將校下去時。戶曹給糧。兵曹給馬之意。一體知悉。
정조 7년 · 강
命畿營楊州領役將校。各上弦弓賜給。
정조 7년 · 목
因改修都監別單。敎以。各上弦弓一張賜給。
정조 7년 · 강
命五衛將李弘遂。考律勘處。
정조 7년 · 목
訓鍊都監啓言。今日行陣時。開正路柢迎香祝之際。五衛將李弘遂。隨陪香官之後。馳突陣中。極爲驚駭。請令該府。考律勘處。允之。敎以。卿之事。可謂擧職。此後益加修擧可也。
정조 7년 · 목
敎曰。經宿行幸。陪班大小咸造。居在一舍之頃。無意出肅。揆以分義。豈容如是乎。意謂雖不出肅。必當迎送郊外。自出宮時。屢次尋問。亦未見之。行吏曹判書金鍾秀從重推考。情理難於離捨。肅命何故不爲。自政院另加催促上來肅命。上來與否。卽爲知入。
정조 7년 · 목
因問安啓辭。批以。躬視工事。仍宿 陵下。孺慕益覺莫逮。卿等次對時。同爲詣閤宜矣。
정조 7년 · 강
命再明日次對。進定於今日。